Lars Barfoed (KF), 2014-06-10:
Når jeg hører nogle af de rigtig mange, der har haft ordet i dag, synes jeg nok, at nogle er præget af lidt sortsyn.
Man kommer næsten til at tænke på den berømte dialog i Shakespeares Hamlet oppe på muren på Kronborg, hvor soldaten Marcellus siger til Hamlet og Horatius: There is something rotten in the state of Denmark.
Der har jo været lidt diskussion om, hvorvidt Marcellus her taler om rigets tilstand, eller om han i virkeligheden taler om den nye ledelse af landet, om kongen, som efter sigende er kommet uretmæssigt til magten i Danmark ved at slå den gamle konge ihjel eller medvirke til det, eller om Marcellus taler om Hamlet, hvis tilstand han kan være lidt bekymret for.
Det skal jeg ikke kunne sige mere om, men hvis man nu forestillede sig, at han ikke sagde, at der var noget råddent i Danmark, men i stedet for havde sagt, at der var noget mærkeligt i Danmark, og at det ikke var Kronborg, men Christiansborg, de stod på, er der vel alligevel mange, som kan genkende noget i den diskussion, der var der på toppen af muren.
I hvert fald er det sådan, at der sker mange mærkelige ting i Danmark under denne regering.
Vi har f.eks. haft en meget mærkelig folketingssamling, hvor Socialistisk Folkeparti har forladt regeringen på grund af nogle beslutninger i regeringen, som SF's ministre ellers var fuldstændig enige i.
Vi har en regering, der gennemfører de fleste økonomisk-politiske aftaler, senest også en finanslov her i efteråret, med oppositionen, mens regeringens støtteparti overhovedet ikke deltager i de ting.
Så har vi en regering, som konsekvent nægter at gennemføre sin egen politik, som den ellers gik til valg på.
Vi har en regering, der afviser at sætte væksten i den offentlige sektor på nul i nogle år, selv om vi har den største offentlige sektor i hele verden og et deraf følgende tårnhøjt skattetryk, som begrænser mulighederne for at skabe arbejdspladser i virksomhederne.
Vi har også en regering, som har fremsat det helt mærkværdige lovforslag om i sundhedsloven at erstatte ordet kvinde med ordene en person med en livmoder og ordet mand med ordene en person med mindst én testikel og altså vil give mulighed for, at man så kan forlange et juridisk kønsskifte, så man selv kan angive, hvilket køn man synes man er, uafhængigt af hvordan man fysisk er indrettet.
Det er jo begyndelsen til et værdiskred uden lige.
Det er et meget mærkeligt lovforslag.
Så har vi en regering, som i hvert fald har ét regeringsparti, som har fået den tanke, at unge, som har fået en straf for kriminalitet, skal have positiv særbehandling i form af adgang til uddannelser på bekostning af andre unge.
Vi har en regering, der har sparet på de midler, der skal sikre vores kulturarv, og som ikke tager sig af, at dele af vores kulturarv er ved at blive ødelagt og forfalde.
Vi har en regering, der passivt ser på, at unge mennesker tager fra Danmark for at gå i krig i Syrien med fare for, at de vender hjem som fundamentalister og terrorister.
Vi har en regering, som sammen med Venstre og Dansk Folkeparti vil tvinge børn ind i en heldagsskole, hvor de ikke må gå hjem og lave lektier sammen med deres forældre og søskende, men skal blive henne i skolen og gør det ofte på bekostning af deres fritidsliv.
Så har vi en regering, der for et år siden med statsministeren for bordenden lagde op til, at nu skulle vi have en bred europapolitisk aftale.
Der var møder om det hen over sommeren, vi var tæt på at blive færdige, men så fortrød regeringen det pludselig, projektet blev skrinlagt, og siden har vi intet hørt til det.
For at citere fra filmen »Den eneste Ene«: Et meget mærkeligt firma.
Nå, men lad os se lidt fremad på de udfordringer, vi har i Danmark, for der er brug for en ny udvikling i Danmark på en række områder.
Vi har jo diskuteret meget økonomi, det gør vi i det her hus, og der er mange tal, der har fløjet hen over den her talerstol i løbet af dagen i dag.
Det er sikkert ikke sidste gang, det sker.
Men i virkeligheden dækker tallene jo over nogle politiske synspunkter og holdninger og værdier.
I Det Konservative Folkeparti har vi det sådan, at vi gerne vil give borgerne mere frihed og mere ansvar, og vi ønsker også et samfund, hvor der er større respekt for de fælles værdier, som vi har i vores samfund.
Det handler økonomisk politik jo bl.a. om, for når vi diskuterer økonomisk politik, hvad er det så, vi taler om?
Dybest set taler vi jo om, at mennesker gerne skulle være mere trygge på deres job, have et job, hvis de er ledige, være mere trygge ved at beholde deres job, hvis de har et job.
Det handler også om, at folk skal være trygge ved deres bolig, og derfor er der altså behov for, at vi gør en indsats i Danmark for at skabe flere jobs.
Danmark skal være et land, hvor det bedre kan betale sig at arbejde og investere og spare op, for det skaber et samfund, hvor der bliver mere velstand, hvor virksomhederne kan investere i arbejdspladser, og hvor mennesker så er mere trygge i jobbet.
Det Konservative Folkeparti har nu to gange fremsat forslag om, at vi skal stoppe den automatiske stigning i grundskylden, fordi det skaber stor utryghed for mange, at der er den bombe under deres boligøkonomi.
Desværre er der endnu ikke et flertal i det her Folketing, der har støttet vores forslag, men vi bliver ved med at fremsætte det, for det er vigtigt, at vi sikrer tryghed om folks bolig.
Alt sådan noget handler økonomi i virkeligheden om.
Vi er glade for at have fået en aftale om en reform af erhvervsuddannelserne.
Det er rigtig godt.
Så følger vi jo med interesse den diskussion, der i øjeblikket er om vores folkeskole.
Vi skal styrke fagligheden i alle vores uddannelser.
Vi mener også, at vi har fået en folkeskolereform, som vi i Det Konservative Folkeparti har en del kritisk at sige om, men hvor vi bl.a. har styrket fagene dansk og matematik.
Men vi skal tage forældrenes og lærernes og elevernes bekymringer ad notam.
Vi skal interessere os for de kritiske, bekymrede bemærkninger, vi har hørt, om for meget inklusion i skolen til skade for alle.
Vi skal tage os af den bekymring, det kan rejse, når nogle børn i skolen ligefrem bliver mobbet, hvis de er for dygtige og derfor nærmest gør sig umage med ikke at være for dygtige, fordi de så bliver mobbet.
Vi skal fremme et system, hvor vi understøtter både den dygtige og den svagere elev.
Nu har vi som sagt fået en reform af erhvervsuddannelserne.
Det skal implementeres, men der er behov for, at vi tager fat i resten af uddannelsessystemet for at sikre fagligheden overalt i vores uddannelser.
Der er også behov for, at vi får et Danmark, hvor der er større respekt for vores fælles værdier.
Det gælder ikke mindst større respekt for lov og ret.
Vi er slet ikke kommet langt nok i Danmark med at bekæmpe indbrud.
Der er over 40.000 indbrud om året i Danmark.
Flere og flere af de indbrud bliver begået af udlændinge, som kommer hertil fra andre europæiske lande.
Det skal vi gøre mere ved.
Der er mange udfordringer, vi skal tage fat i.
Som jeg sagde, handler det selvfølgelig meget om økonomi.
Vi skal have et effektivt samfund i Danmark, men vi skal huske, at vi også skal have et menneskeligt samfund.
Det er den balance, vi hele tiden skal finde.
Det Konservative Folkeparti har fremsat en lang række forslag til, hvordan vi kan udvikle den offentlige økonomi frem til 2020, så vi kan omfordele og omprioritere til fordel for dem, der trænger mest, samtidig med at vi kan sætte skatten ned, for det er det, der er brug for i Danmark.
Der er også behov for at bruge flere ressourcer nogle steder, ikke mindst i vores sundhedsvæsen, hvor der er alt for mange, som ikke føler, de får tilstrækkelig god behandling.
Vi i Det Konservative Folkeparti foreslår, at der bliver afsat over 11 mia. kr. ekstra til indsatsen på områderne sundhed og ældre i årene frem til 2020, for det er muligt både at have nulvækst, spare penge nogle steder, sætte skatten ned, og samtidig sætte mere ind de steder, hvor der er behov for at hjælpe dem, som er udsat, ikke mindst syge medborgere.
Jeg synes, vi har en måske lidt forudsigelig debat i dag, men det er jo også godt at få vendt de kendte synspunkter som en afslutning på folketingssamlingen.
Det Konservative Folkeparti håber stadig væk, at det lykkes regeringen at komme i arbejdstøjet igen inden sommeren, så vi kan forhandle en pakke om vækstpolitik færdig, så vi kan lave en reform af vores arbejdsmarkedspolitik.
Der er brug for, at de ting kommer på plads inden sommeren.
Jeg håber, at der nu bliver reelle forhandlinger om, hvordan vi kan få en vækstpakke og få forbedret vores arbejdsformidling.
Så der har vi da noget til fælles, kan man sige.
Så kan jeg bare bekræfte, at ja, vi står naturligvis ved den energiaftale, som vi har indgået.
Vi har ikke slækket på ambitionerne i klimapolitikken, vi mener, det er rigtigt for Danmark, ikke mindst på lang sigt, at vi gør noget ved klimaet, og at vi sikrer vores forsyningssikkerhed ved at basere os på andre energikilder end de traditionelle energikilder, kul, olie osv.
Jeg synes ikke mindst, at den situation, vi på det seneste har set udvikle sig i Europa, hvor den russiske leder, Putin, i den grad har ført en aggressiv politik over for dele af de lande, som ligger op ad Rusland, vidner om, at vi skal gøre os uafhængige, så meget som muligt, af andre lande, når det gælder olie, gas og kul, og satse på alternative energikilder.